Document ID: 32009R0563

RÅDETS FORORDNING (EF) Nr. 563/2009
af 25. juni 2009
om ændring af forordning (EF) nr. 2505/96 om åbning og forvaltning af autonome fællesskabstoldkontingenter for visse landbrugs- og industriprodukter
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 26,
under henvisning til forslag fra Kommissionen, og
ud fra følgende betragtninger:
(1)
For visse produkter, for hvilke der blev åbnet et autonomt toldkontingent ved forordning (EF) nr. 2505/96 (1), er den i forordningen fastsatte kontingentmængde udtrykt i en anden måleenhed end vægten i tons eller kilogram eller værdien. Hvis der for sådanne produkter ikke er anført en supplerende måleenhed i den kombinerede nomenklatur i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (2), kan der herske usikkerhed om den anvendte måleenhed. Af hensyn til klarheden og med henblik på en bedre kontingentforvaltning bør det derfor fastsættes, at den nøjagtige mængde af importprodukterne, hvis importøren ønsker adgang til det pågældende autonome toldkontingent, skal være anført i »Rubrik 41: Supplerende enheder« i angivelsen for overgang til fri omsætning, idet den måleenhed for toldkontingentet, der er anført for disse produkter i bilag I til forordning (EF) nr. 2505/96, anvendes.
(2)
Efterspørgslen i Fællesskabet efter de produkter, som forordning (EF) nr. 2505/96 gælder for, bør opfyldes på de mest fordelagtige vilkår. Med henblik herpå bør der med virkning fra den 1. juli 2009 åbnes tre nye fællesskabstoldkontingenter med nultold for passende mængder, så det undgås, at markederne for de pågældende produkter forstyrres.
(3)
Kontingentmængden for det autonome fællesskabstoldkontingent med løbenummer 09.2767 er ikke stor nok til at dække industrivirksomhedernes behov i EF. Kontingentmængden bør derfor forhøjes.
(4)
For det autonome fællesskabstoldkontingent med løbenummer 09.2806 bør varebeskrivelsen ændres.
(5)
Forordning (EF) nr. 2505/96 bør derfor ændres.
(6)
Under hensyn til nærværende forordnings økonomiske betydning bør der henvises til sagens hastende karakter som anført i punkt I, nr. 3, i protokollen om de nationale parlamenters rolle i Den Europæiske Union, der er knyttet som bilag til traktaten om Den Europæiske Union og traktaten om oprettelse af Det Europæiske Fællesskab.
(7)
Da toldkontingenterne skal anvendes fra den 1. juli 2009, bør forordningen anvendes fra samme dato og straks træde i kraft -
UDSTEDT FØLGENDE FORORDNING:
Artikel 1
Forordning (EF) nr. 2505/96 ændres således:
1)
Som artikel 1a indsættes:
»Artikel 1a
Hvis en angivelse for overgang til fri omsætning indgives for et produkt nævnt i denne forordning, for hvilket kontingentmængden er udtrykt i en anden måleenhed end vægt i tons eller kg eller værdien, anføres for de produkter, for hvilke der ikke er angivet en supplerende enhed i den kombinerede nomenklatur i bilag I til Rådets forordning (EØF) nr. 2658/87, den nøjagtige mængde af importprodukterne i »Rubrik 41: Supplerende enheder« i den pågældende angivelse, idet måleenheden for kontingentmængden for disse produkter benyttes som anført i bilag I til nærværende forordning.«
2)
Bilag I ændres således:
a)
toldkontingenterne for produkterne i bilag I til denne forordning indsættes
b)
med virkning fra den 1. januar 2009 erstattes toldkontingenterne med løbenummer 09.2767 og 09.2806 med toldkontingenterne i bilag II til denne forordning.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. juli 2009.
Artikel 1, stk. 2, litra b), anvendes dog fra den 1. januar 2009.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 25. juni 2009.

Labels: 3
1
6